贈周伯玉下第
作者：王令
朝代：宋

paragraphs: 京塵漠無聊，客書聞報罷。
拔身衆人後，載水千里下。
微裝困無餘，歸馬劇連跨。
邈無失時嘆，抗舉與俗謝。
但言廢文學，從今益休暇。
詩書得窮搜，朋友可邀迓。
如解萬里駿，脱去銜軛駕。
雖時念親貧，歎息忽自咤。
已如嬰兒啼，心在聲不嗄。
悲樂于俗異，使我喜失詫。
吾聞百年生，暫就天地舍。
中間有逢遇，窮達何足訝。
譬之適時運，寒暑變冬夏。
炎凉忽焉殊，裘葛代相藉。
於身亦何預，時與外物借。
嘗聞莊生言，中不怛外化。
逢鷄就知時，遇彈因求炙。
况持身售人，五羖豈真價。
士材嫌易知，女好固擇嫁。
勉之時我過，酒賤衣可貰。